A Ford hazai márkakereskedői hálózata három tonna élelmiszeradománnyal segíti a rászorulókat
Budapest, 2025. október 29. – A Ford Motor Company globális „Ford Building Together” kezdeményezésének részeként a világ legnagyobb márkakereskedői élelmiszergyűjtő akciója valósult meg az autóiparban. Összesen 31 országban, 1600 Ford márkakereskedés fogott össze egy közös célért: adományaikkal világszerte biztosítani a rászorulók megbízható élelmiszer-ellátását. Ennek a globális akciónak az eredményeként a Ford márkakereskedések több, mint 907 tonna (körülbelül 2 millió font súlyú) tartós élelmiszert gyűjtöttek össze világszerte, létfontosságú támogatást biztosítva ezzel a világ élelmiszerbankjainak és élelmiszerelosztó központjainak.
A nagyszabású összefogáshoz a Ford Magyarország teljes márkakereskedői hálózata és munkatársai is csatlakoztak, jelentős segítséget nyújtva a hazai rászoruló családoknak és intézményeknek. Az adománygyűjtési akció során mind a 17 hazai Ford márkakereskedés – kiemelten a Ford Petrányi, a Ford Hovány és a Ford CarNet Auto-Fort szalonok – összesen három tonna tartós élelmiszert gyűjtött össze. Ezt a mennyiséget a Ford hazai munkatársai további 170 kg önkéntes adománnyal egészítették ki.
Az adománygyűjtés ünnepélyes átadójára szeptember 18-án került sor a szentendrei Ford Hovány szalonban, ahol a Ford márkakereskedések képviselői személyesen is jelen voltak. A gyűjtés és a logisztikai feladatok megvalósításában a Budapest Bike Maffia Egyesületének kollégái nyújtottak felbecsülhetetlen segítséget. Szervezetük gondoskodott arról, hogy a felajánlott adományok eljussanak azokhoz a családokhoz és intézményekhez, ahol a legnagyobb szükség van rájuk. 
Az összegyűjtött élelmiszereket többek között a József Attila Gyermekotthoni Központba, a BMSZKI Női Menedékhelyre, a BMSZKI Külső Mester Átmeneti Szállásra, a BMSZKI Váci úti Éjjeli Menedékhely és Nappali Melegedőre, a BMSZKI Családok Átmeneti Otthonába, valamint a RÉS Alapítvány Családok Átmeneti Otthonába juttatták el. Utóbbi intézmény számára a Ford Magyarország és a Budapest Bike Maffia vezetősége együtt, személyesen adta át a felajánlott márkakereskedői adományokat: 500 kg tartós élelmiszer kiszállítására került sor az új Ford Ranger plug-in hibrid pick-up teherautó munkába állításával.
A kezdeményezés szerves része a „Ford Building Together” globális programjának, mely a vállalat hosszú távú elkötelezettségét tükrözi a közösségek támogatása és újjáépítése iránt. A kampány szeptemberben, a globális gondoskodás hónapjában indult el világszerte, és 31 országban mozgósította a Ford márkakereskedéseket, partnereket és a helyi közösségeket a közös cél érdekében. A WHO adatai alapján minden tizenegyedik ember nem tudja, honnan szerzi be következő étkezését, az élelmezésbiztonság különösen az ünnepek közeledtével válik még égetőbb problémává, így a Ford márkakereskedők támogatása a lehető legjobbkor érkezett.
Ez az élelmiszergyűjtő akció erőteljesen bizonyítja, hogy a Ford márkakereskedői, a helyi közösségekkel és partnerekkel összefogva, jelentős erőt képviselnek globálisan. A „Ford Building Together” programon keresztül a vállalat továbbra is elkötelezett a pozitív változások előmozdítása és a közösségek építése és újjáépítése iránt. A kulcsfontosságú nemzeti nonprofit szervezetekkel való partnerség révén a program megsokszorozza hatását, célzottabban eljutva azokba a közösségekbe, ahol a legnagyobb szükség van a támogatásra. Ez az összefogás, amely egyesíti a Ford márkát és partnereit, folyamatos elkötelezettséget mutat a pozitív változások elősegítése iránt, globális és helyi szinten egyaránt.


